CELEX: 32005D0218
Language: sk
Date: 2005-03-11 00:00:00
Title: 2005/218/ES: Rozhodnutie Komisie z 11. marca 2005, ktorým sa ustanovujú podmienky dovozu výrobkov rybolovu zo Saudskej Arábie [oznámené pod číslom K(2005) 563] (Text s významom pre EHP)

16.3.2005   
            
            
               SK
            
            
               Úradný vestník Európskej únie
            
            
               L 69/50
            
         
      ROZHODNUTIE KOMISIE
   
   z 11. marca 2005,
   ktorým sa ustanovujú podmienky dovozu výrobkov rybolovu zo Saudskej Arábie
   [oznámené pod číslom K(2005) 563]
   (Text s významom pre EHP)
   (2005/218/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 91/493/EHS z 22. júla 1991, ktorou sa ustanovujú zdravotné podmienky pre výrobu a umiestňovanie rybacích výrobkov na trh (1), najmä na jej článok 11 ods. 1,
   keďže:
   
               (1)
            
            
               V mene Komisie sa v Saudskej Arábii vykonala inšpekcia, aby sa overili podmienky, za akých sa vyrábajú, skladujú a expedujú výrobky rybolovu do Spoločenstva.
            
         
               (2)
            
            
               Požiadavky právnych predpisov Saudskej Arábie týkajúce sa zdravotnej kontroly a sledovania výrobkov rybolovu sa môžu pokladať za rovnocenné s požiadavkami ustanovenými v smernici 91/493/EHS.
            
         
               (3)
            
            
               Najmä orgán „Generálne riaditeľstvo pre laboratórnu kontrolu kvality (GDQCL)“ je schopný účinne overovať uplatňovanie platných právnych predpisov.
            
         
               (4)
            
            
               Orgán GDQCL poskytol formálne záruky za dodržiavanie noriem zdravotných kontrol a monitorovania výrobkov rybolovu podľa kapitoly V prílohy k smernici 91/493/EHS a za plnenie hygienických požiadaviek, ktoré sa zhodujú s požiadavkami ustanovenými v uvedenej smernici.
            
         
               (5)
            
            
               V súlade so smernicou 91/493/EHS by sa mali stanoviť podrobné pravidlá týkajúce sa výrobkov rybolovu dovážaných zo Saudskej Arábie do Spoločenstva.
            
         
               (6)
            
            
               Je taktiež potrebné vypracovať zoznam schválených zariadení, výrobných plavidiel alebo chladiarenských skladov a zoznam mraziarenských plavidiel vybavených v súlade s požiadavkami smernice Rady 92/48/EHS zo 16. júna 1992, ktorou sa ustanovujú minimálne hygienické pravidlá vzťahujúce sa na produkty rybolovu získané na palube určitých plavidiel v súlade s článkom 3 ods. 1 písm. a) bod i) smernice 91/493/EHS (2). Tieto zoznamy je potrebné vypracovať na základe oznámenia zaslaného Komisii orgánom GDQCL.
            
         
               (7)
            
            
               Toto rozhodnutie by sa malo uplatňovať 3 dni po jeho uverejnení, aby sa umožnilo nevyhnutné prechodné obdobie.
            
         
               (8)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Príslušným úradom v Saudskej Arábii, ktorý overuje a osvedčuje, že výrobky rybolovu spĺňajú požiadavky smernice 91/493/EHS, je „Generálne riaditeľstvo pre laboratórnu kontrolu kvality (GDQCL)“.
   Článok 2
   Výrobky rybolovu dovezené do Spoločenstva zo Saudskej Arábie musia spĺňať požiadavky stanovené v článkoch 3, 4 a 5.
   Článok 3
   1.   Ku každej zásielke je priložený očíslovaný originál veterinárneho osvedčenia, ktorý je v súlade so vzorom v prílohe I, a obsahuje samostatný hárok, je riadne vyplnený, podpísaný a je na ňom uvedený dátum.
   2.   Veterinárne osvedčenie je vypracované aspoň v jednom úradnom jazyku členského štátu, v ktorom sa kontroly vykonávajú.
   3.   Vo veterinárnom osvedčení musí byť uvedené meno, funkcia a podpis zástupcu GDQCL a musí byť označené úradnou pečiatkou v inej farbe, ako sa používa na ostatné náležitosti.
   Článok 4
   Výrobky rybolovu musia pochádzať zo schválených zariadení, výrobných plavidiel alebo chladiarenských skladov alebo z registrovaných mraziarenských plavidiel uvedených v prílohe II.
   Článok 5
   Všetky balenia, s výnimkou voľne uložených zmrazených výrobkov a určených na výrobu konzervovaných potravín, musia byť nezmazateľným písmom označené slovami „SAUDSKÁ ARÁBIA“ a schvaľovacím/registračným číslom zariadenia, výrobného plavidla, chladiarenského skladu alebo mraziarenského plavidla, z ktorých pochádzajú.
   Článok 6
   Rozhodnutie sa uplatňuje od 19. marca 2005.
   Článok 7
   Toto rozhodnutie je určené členským štátom.
   
      V Bruseli 11. marca 2005
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 268, 24.9.1991, s. 15. Smernica naposledy zmenená a doplnená nariadením (ES) č. 806/2003 (Ú. v. EÚ L 122, 16.5.2003, s. 1).
   
      (2)  Ú. v. ES L 187, 7.7.1992, s. 41.
   
      PRÍLOHA I
      VETERINÁRNE OSVEDČENIE
      pre výrobky rybolovu zo Saudskej Arábie, ktoré sú určené na vývoz do Európskeho spoločenstva, okrem lastúrnikov, ostnatokožcov, plášťovcov a morských ulitníkov v akejkoľvek forme
      
         
      
         
   
   
      PRÍLOHA II
      ZOZNAM ZARIADENÍ A PLAVIDIEL
      
                  Schvaľovacie číslo
               
               
                  Názov
               
               
                  Mesto/Región
               
               
                  Schvaľovací limit
               
               
                  Kategória
               
            
                  KSA-01
               
               
                  National Prawn Company
               
               
                  Al-Laith, Makkah Province
               
               
                   
               
               
                  PPa
               
            
                  
                     Poznámky ku kategórii: PPa Závod spracujúci výhradne alebo čiastočne materiály získané z akvakultúry (výrobky z chovaných živočíchov).